b'\n_START_ARTICLE_\nMirel R\xc4\x83doi\n_START_SECTION_\nPalmares\n_START_PARAGRAPH_\nMirel Matei R\xc4\x83doi are \xc3\xaen palmares trei trofee (situa\xc8\x9bia din 2008) de campion al Rom\xc3\xa2niei, c\xc3\xa2\xc8\x99tigate cu Steaua Bucure\xc8\x99ti, pentru care a activat \xc8\x99i c\xc4\x83pitan de echip\xc4\x83, \xc8\x99i cu care a jucat \xc3\xaen Liga Campionilor UEFA \xc8\x99i \xc3\xaen semifinalele Cupei UEFA. Ca membru al echipei na\xc8\x9bionale a Rom\xc3\xa2niei, a participat la Campionatul European din 2008.\n_START_SECTION_\nFC Drobeta-Turnu Severin\n_START_PARAGRAPH_\nMirel R\xc4\x83doi a \xc3\xaenceput s\xc4\x83 joace fotbal la v\xc3\xa2rsta de 8 ani; la \xc3\xaenceput pe postul de portar, apoi ca funda\xc8\x99. Prima echip\xc4\x83 din cariera sa a fost FC Drobeta-Turnu Severin, din ora\xc8\x99ul natal. Aici a fost remarcat de antrenorul de atunci al echipei Extensiv Craiova, Sorin C\xc3\xa2r\xc8\x9bu, la un meci oficial din campionatul destinat juniorilor republicani, \xc3\xaen care a marcat dou\xc4\x83 goluri. Dup\xc4\x83 o s\xc4\x83pt\xc4\x83m\xc3\xa2n\xc4\x83 a semnat un contract cu Extensiv Craiova.\n_START_SECTION_\nExtensiv Craiova\n_START_PARAGRAPH_\nImpresionat de calit\xc4\x83\xc8\x9bile lui, C\xc3\xa2r\xc8\x9bu l-a adus la Craiova, pl\xc4\x83tind atunci banii de transfer, 6.000 de dolari, din propriul buzunar. A debutat \xc3\xaen prima divizie, \xc3\xaen partida Extensiv-Dinamo, \xc3\xaencheiat\xc4\x83 cu victoria bucure\xc8\x99tenilor, scor 1-0. \xc3\x8enc\xc4\x83 de atunci, C\xc3\xa2r\xc8\x9bu \xc3\xael vedea ca pe un mare talent, de\xc8\x99i la vremea aceea nimeni nu-i d\xc4\x83dea aten\xc8\x9bie. A stat la Extensiv 6 luni. A refuzat o ofert\xc4\x83 venit\xc4\x83 din partea ac\xc8\x9bionarilor de la Dinamo, R\xc4\x83doi refuz\xc3\xa2nd oferta pentru c\xc4\x83 dorea s\xc4\x83 ajung\xc4\x83 la Universitatea Craiova. Steaua a avut c\xc3\xa2\xc8\x99tig de cauz\xc4\x83, oferind o sum\xc4\x83 mai mare.\n_START_SECTION_\nSteaua\n_START_PARAGRAPH_\nR\xc4\x83doi a fost remarcat, dup\xc4\x83 numai cinci luni, de fratele antrenorului de atunci al echipei Steaua. De\xc8\x99i Extensiv Craiova a retrogradat \xc3\xaen Divizia C \xc3\xaen acel sezon, R\xc4\x83doi a ajuns la Steaua sub comanda lui Victor Pi\xc8\x9burc\xc4\x83, pentru suma de 100.000 de dolari._NEWLINE_Despre prima lui zi \xc3\xaen vestiarul campioanei, R\xc4\x83doi spunea c\xc4\x83 \xe2\x80\x9ea fost un \xc8\x99oc \xc3\xaen sensul pozitiv. M-am trezit \xc3\xaen vestiar cu Baciu, Miu, Belodedici, juc\xc4\x83tori pe care \xc3\xaei vedeam la televizor, parc\xc4\x83 era un vis\xe2\x80\x9d. A debutat la Steaua pe 4 martie 2000, \xc3\xaentr-un meci de Divizia A. Evolu\xc8\x9biile sale excelente i-au adus un loc de titular \xc3\xaen forma\xc8\x9bia ro\xc8\x99-albastr\xc4\x83, iar apoi, banderola de c\xc4\x83pitan al celei mai titrate forma\xc8\x9bii de club din Rom\xc3\xa2nia. \xc3\x8en 2001 a c\xc3\xa2\xc8\x99tigat cu Steaua primul s\xc4\x83u titlu, apoi a urmat c\xc3\xa2\xc8\x99tigarea Supercupei Rom\xc3\xa2niei, \xc3\xaen fa\xc8\x9ba echipei FC Dinamo Bucure\xc8\x99ti. \xc3\x8empreun\xc4\x83 cu echipa, \xc3\xaen sezonul 2004-2005 a c\xc3\xa2\xc8\x99tigat cel de-al doilea titlu de campion, iar \xc3\xaen cel imediat urm\xc4\x83tor, Steaua a c\xc3\xa2\xc8\x99tigat al 23-lea titlu de campioan\xc4\x83 a Rom\xc3\xa2niei \xc8\x99i al treilea din cariera lui Mirel R\xc4\x83doi. Pe 29 martie 2006 a primit Medalia \xe2\x80\x9eMeritul Sportiv\xe2\x80\x9d clasa a II-a cu o baret\xc4\x83 din partea pre\xc8\x99edintelui Rom\xc3\xa2niei de atunci, Traian B\xc4\x83sescu, pentru c\xc4\x83 a f\xc4\x83cut parte din lotul echipei FC Steaua Bucure\xc8\x99ti care ob\xc8\x9binuse p\xc3\xa2n\xc4\x83 la acea dat\xc4\x83 calificarea \xc3\xaen sferturile Cupei UEFA 2005-2006. Hagi a fost primul antrenor care l-a \xc3\xaenaintat pe postul de mijloca\xc8\x99, la echipa na\xc8\x9bional\xc4\x83, \xc3\xaen  meciul cu Georgia (2-0).  Jose Mourinho l-a urm\xc4\x83rit la mai multe meciuri, jucate \xc3\xaen Rom\xc3\xa2nia, cu dorin\xc8\x9ba de a-l transfera la Inter, dar \xc3\xaen cele din urm\xc4\x83 ajunge la Al Hilal.\n_START_SECTION_\nAl Hilal\n_START_PARAGRAPH_\n\xc3\x8en ianuarie 2009, Mirel R\xc4\x83doi s-a transferat la echipa Al Hilal din Arabia Saudit\xc4\x83, antrenat\xc4\x83 la acea vreme de rom\xc3\xa2nul Cosmin Ol\xc4\x83roiu, de la Steaua Bucure\xc8\x99ti contra sumei de 6 milioane de euro._NEWLINE_\xc3\x8en august 2010 a fost desemnat c\xc4\x83pitanul echipei saudite Al Hilal, ca semn de respect pentru d\xc4\x83ruirea \xc8\x99i sacrificiul rom\xc3\xa2nului. Astfel, R\xc4\x83doi devine primul c\xc4\x83pitan stranier din istoria campionatului saudit. Era poreclit \xe2\x80\x9eR\xc4\x83zboinicul\xe2\x80\x9d de fanii arabi.\n_START_SECTION_\nAl Ain\n_START_PARAGRAPH_\n\xc3\x8en iulie 2011 a semnat un contract pe 2 ani cu gruparea saudit\xc4\x83 Al Ain S.C.C., contract ce stipuleaz\xc4\x83 un salariu de 2,5 milioane de euro pe an. Clubul a pl\xc4\x83tit pentru transferul s\xc4\x83u suma de 4,2 milioane de euro, iar acolo urmeaz\xc4\x83 s\xc4\x83 lucreze cu fostul s\xc4\x83u antrenor de la Steaua \xc8\x99i de la Al Hilal, Cosmin Ol\xc4\x83roiu.\n_START_SECTION_\nCariera de antrenor\n_START_PARAGRAPH_\nDup\xc4\x83 un mandat e\xc8\x99uat la Steaua, Mirel Radoi a fost chemat la c\xc3\xa2rma echipei na\xc8\x9bionale U-21, prelu\xc3\xa2nd echipa format\xc4\x83 de Daniel Is\xc4\x83il\xc4\x83, echip\xc4\x83 cu care a ob\xc8\x9binut calificarea la Campionatul European de Tineret din 2019, c\xc3\xa2\xc8\x99tig\xc3\xa2nd grupa preliminar\xc4\x83 din care a f\xc4\x83cut parte dup\xc4\x83 victorii in fata Portugaliei, Tara Galiilor cat si Elvetia. La turneul final, Rom\xc3\xa2nia a f\xc4\x83cut parte dintr-o grup\xc4\x83 cu Anglia, Fran\xc8\x9ba si Croa\xc8\x9bia. Romania a \xc3\xaenceput cu o victorie \xc3\xaen fa\xc8\x9ba Croa\xc8\x9biei (4-1), \xc3\xaen al doilea meci a reu\xc8\x99it surpriza turneului elimin\xc3\xa2nd Anglia din turneu cu un rezultat de 4-2, cu 2 goluri \xc3\xaen prelungiri ale lui Florinel Coman, calific\xc3\xa2ndu-se \xc3\xaen semifinale pentru prima data \xc3\xaen istoria sa dup\xc4\x83 un rezultat de egalitate \xc3\xaen fata Fran\xc8\x9bei (0-0). \xc3\x8en semifinale a dat piept Germaniei c\xc3\xa2nd, dup\xc4\x83 2-1 la pauza cu fosta campioana europeana, a fost \xc3\xaenvins\xc4\x83 cu 4-2, prin golurile lui Luca Waldschmidt si ale lui Nadiem Amiri \xc3\xaen prelungiri.\n_START_SECTION_\nVia\xc8\x9b\xc4\x83 personal\xc4\x83\n_START_PARAGRAPH_\nMirel R\xc4\x83doi provine dintr-o familie cu doi fra\xc8\x9bi \xc8\x99i o sor\xc4\x83. este c\xc4\x83s\xc4\x83torit cu Viviana, o t\xc3\xa2n\xc4\x83r\xc4\x83 din Drobeta Turnu-Severin, \xc3\xaempreun\xc4\x83 av\xc3\xa2nd un b\xc4\x83ie\xc8\x9bel pe nume Denis \xc8\x99i o feti\xc8\x9b\xc4\x83 pe nume Ingrid. Cei doi sunt \xc3\xaempreun\xc4\x83 din anul 1999. La \xc3\xaenceput au fost \xc3\xaempreun\xc4\x83 timp de trei ani apoi, dup\xc4\x83 venirea lui la Steaua, s-au mutat \xc3\xaempreun\xc4\x83 \xc3\xaentr-un apartament  cump\xc4\x83rat de fotbalist \xc3\xaen Bucure\xc8\x99ti. Dup\xc4\x83 un an \xc8\x99i jum\xc4\x83tate au decis s\xc4\x83 se c\xc4\x83s\xc4\x83toreasc\xc4\x83 deoarece Viviana era \xc3\xaens\xc4\x83rcinat\xc4\x83.\n_START_SECTION_\nDeclara\xc8\x9bii\n_START_PARAGRAPH_\nPe 16 iulie 2014, R\xc4\x83doi a criticat Federa\xc8\x9bia Rom\xc3\xa2n\xc4\x83 de Fotbal, spun\xc3\xa2nd c\xc4\x83 fotbali\xc8\x99tilor din lotul na\xc8\x9bional li se cerea s\xc4\x83-\xc8\x99i pl\xc4\x83teasc\xc4\x83 biletele de avion pentru deplas\xc4\x83rile \xc3\xaen str\xc4\x83in\xc4\x83tate (al c\xc4\x83ror cost era de 1000 de euro), \xc3\xaen timp ce membrii FRF \xc3\xaencasau 500 de euro diurn\xc4\x83 pe zi._NEWLINE_De asemenea, conform lui R\xc4\x83doi, fotbali\xc8\x99tii sunt pl\xc4\x83ti\xc8\x9bi cu mult mai pu\xc8\x9bini bani drept prime de calificare: \xe2\x80\x9eNu po\xc8\x9bi s\xc4\x83 vii cu prime de calificare pentru Euro 2008, \xc3\xaen care Ne\xc8\x99u a jucat dou\xc4\x83 meciuri \xc8\x99i a luat 15.000 de euro \xc8\x99i sunt oameni \xc3\xaen FRF pe care nici nu \xc3\xaei vedeam \xc3\xaen deplas\xc4\x83ri \xc8\x99i au luat prima \xc3\xaentreag\xc4\x83 de 120.000 de euro.\xe2\x80\x9d.'